Karin Nødgaard (DF), 2012-04-17:
Indledningsvis vil jeg selvfølgelig gerne takke for debatten.
Det er jo lige før, vi allerede er i gang med det møde, der skal afholdes.
Der er allerede en masse gode tanker, og der er også nogle uenigheder.
Det er jo kun sundt for det videre forløb i forhold til det, vi skal drøfte, og det, som en kommende kommission så skal arbejde med.
Der kan blive rigtig mange gode input fra politisk side til dem, så de kan gå videre med det spændende arbejde, som det bliver at kigge på fremtidens hjemmehjælp og komme med nogle gode forslag til os.
Jeg er selvfølgelig også utrolig glad for, at vi står i en situation, hvor jeg ikke engang skal vurdere, om jeg skal sende forslaget til andenbehandling på Dansk Folkepartis vegne, fordi ministeren jo nu har lovet, at kommissionen faktisk vil arbejde meget hurtigere, end vi kan få det til andenbehandling.
Der er ingen tvivl om, at Dansk Folkepartis store fokus, en af vore store mærkesager, er hele ældrepolitikken, og hvordan vi behandler de ældre medborgere i vores samfund.
Vi har jo netop i dag også hørt, at der er rigtig mange andre, der også er optaget af det, og man må jo sige, tror jeg, at så godt som alle partier faktisk har sagt ja.
Der var lige nogle måske lidt kritiske røster på nogle områder fra Venstres side, men alligevel anerkender man også mange af de tanker, der er kommet osv. Socialdemokraterne siger så, at man er gået forrest i køen for at hjælpe de ældre.
Venstre siger, at man har lavet noget, der har været i top i 10 år osv. Så udgangspunktet må jo være vældig godt, når vi nu også skal arbejde videre på det her område.
De øvrige partier bakker også op, og jeg er selvfølgelig glad for nogle af de kommentarer, der er kommet.
Enhedslistens ordfører siger så, at man måske havde ønsket, at Dansk Folkepartis forslag var lidt mere konkret.
Jeg tror faktisk, at der har været rimelig konkret i forhold til, at det faktisk består af meget få linjer.
Så er der netop rigtig åbne rammer for, hvordan det videre forløb kan blive.
Så er jeg da selvfølgelig enig med hr. Finn Sørensen, der jo som forholdsvis nyvalgt til Folketinget registrerer nogle sjove ting med hensyn til, hvad der er sket i fortiden, altså om det er synder eller gode gerninger.
Det er jo altid det, som den, der nu lytter til det, skal afgøre.
Om det med flere midler, som også Enhedslistens ordfører er inde på, vil jeg sige, at det jo netop er det, der er, hvad skal man sige, fordelen ved at agere støtteparti.
Så kan man gå ind og påvirke en regering.
Det har Dansk Folkeparti gjort i adskillige år, og det kan Enhedslisten jo så også gøre fremadrettet i forhold til den siddende regering.
Når fru Thyra Frank fra Liberal Alliance også støtter og kommer ind på det med de basale områder, vil jeg sige, at det også var noget af det, som jeg fremførte i min tale, fordi jeg synes, det er så utrolig vigtigt, at vi ikke i en eller anden, hvad skal man sige, tid, hvor vi er meget optaget af teknologien – vi kan ikke undvære teknologien, det er jeg godt klar over – stadig væk hele tiden har fokus på, at det sociale, det omkring den menneskelige kontakt, er så utrolig vigtigt, fordi det faktisk kan gøre, at man på andre områder kan spare rigtig meget, hvis det fungerer med den menneskelige kontakt.
Når De Konservative er inde på det om fremtidens velfærdssamfund og det med at målrette hjælpen bedre, er det jo en diskussion, som er vældig interessant, og som Dansk Folkeparti er enig i, og som vi selvfølgelig gerne deltager meget aktivt i.
Som afslutning vil jeg sige, at når man i politik ofte taler om vinderog tabersager og sådan noget, synes jeg egentlig ikke, at det er så interessant.
Jeg synes, det, der er det primære, er, at man får ført noget godt igennem.
Derfor er jeg selvfølgelig glad for, at vi nu kan arbejde videre med at kigge på fremtidens hjemmehjælp i Danmark.
Og skulle der så udpeges en vinder, må det jo faktisk være de fremtidige og også nuværende brugere af hjemmehjælpen, som vil kunne se, at de får nogle forbedrede vilkår.
Så Dansk Folkeparti takker for den gode opbakning til vores beslutningsforslag.